Ääriliikkeistä vieroittava työ on Suomessa vielä hajanaista. Diakonissalaitos olisi valmis aloittamaan, mutta päätös rahasta viipyy.

Henkilö oli alaikäinen ja äärioikeistolaisessa ryhmässä, kun joku huolestui ja otti yhteyttä Oussama Yousfiin. Henkilö ja Yousfi tutustuivat viettämällä aikaa yhdessä, esimerkiksi kiipeilivät ja katselivat nettivideoita.

Kävi ilmi, että henkilö on lahjakas videokuvaaja, jonka videot käsittelivät natseja. Vain kunnon välineet puuttuivat kuvaustaitojen hiomiseksi ja uusien kuvauskohteiden löytämiseksi. Muutos alkoi, kun nuorisotalolta löytyi laitteita ja käsikirjoitusapua. Videoihin löytyi uudenlaisia aiheita ja elämään uutta sisältöä.